钦定古今图书集成/明伦汇编/氏族典/第149卷 > 孙承祖
## 钦定古今图书集成/明伦汇编/氏族典/第149卷 > 孙承祖

按《山西通志》：“承祖，平定人。正德间，应例入太学，授深
州吏目。以治河有功，升华亭县丞。尝摄令事，见其赋
繁而弊滋，乃振以严肃，事罔不集。改丞宜兴县。值海
贼弗靖，承祖讯知巢穴，尽俘其党，论功有银牌文绮
之赐。寻改汶上县，擢知南宫县。流贼倡乱，相机设伏，
所获甚多。捷闻，膺锡典。改知肃宁县，复知英山县。时”
宁藩不轨，南京兵部檄承祖统帅乡兵策应，获伪千
户申淮等十二人。考绩过家，以疾卒，赠庐州府通判。